**Ministru kabineta noteikumu projekta**

**“Vispārējās pamatizglītības programmas un vispārējās vidējās izglītības programmas īstenošanas kārtība neklātienes un tālmācības formā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir kārtības noteikšana vispārējās pamatizglītības un vispārējās vidējās izglītības programmu īstenošanai neklātienes un tālmācības izglītības ieguves formā. Izglītības ieguves iespēju pilnvērtīga nodrošināšana personām, kuras vispārējo pamatizglītību vai vispārējo vidējo izglītību apgūst neklātienē vai tālmācībā, tiks panākta ar nepieciešamo priekšnoteikumu (prasību) noteikšanu mācību procesam īstenošanai attiecīgajās izglītības iestādēs.Noteikumi stāsies spēkā nākamajā dienā pēc to izsludināšanas; atsevišķām normām paredzēts spēkā stāšanās pārejas periods. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Vispārējās pamatizglītības programmas un vispārējās vidējās izglītības programmas īstenošanas kārtība neklātienes un tālmācības formā” (turpmāk – noteikumu projekts) izstrādāts atbilstoši Izglītības attīstības pamatnostādņu 2014.-2020. gadam 1.3. rīcības virziena “21. gadsimtam atbilstīgas izglītības vides un izglītības procesa nodrošināšana” noteiktajam.Noteikumu projekts izstrādāts saskaņā ar Ministru prezidenta Māra Kučinska 2018. gada 11. oktobra rezolūcijā Nr. 12/2018-JUR-123 noteikto uzdevumu līdz 2018. gada 31. decembrim sagatavot un noteiktā kārtībā iesniegt Ministru kabinetā Izglītības likuma (2018. gada 20. septembra likuma “Grozījumi Izglītības likumā” redakcijā) 14. panta 43. punktā minētā tiesību akta projektu, attiecīgi nodrošinot pārejas noteikumu 75. punktā Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas sabiedrības un tautsaimniecības attīstības interesēs ir kvalitatīvas vispārējās pamatizglītības un vispārējās vidējās izglītības pieejamības un ieguves nodrošināšana visiem jauniešiem. Vienlaikus pašreizējā sociāli ekonomiskajā situācijā daļa jauniešu to nav ieguvuši un dažādu apstākļu dēļ nevar mācīties izglītības programmās klātienes izglītības ieguves formā, mācību procesam notiekot pa dienu.Pēc Izglītības un zinātnes ministrijas (turpmāk – ministrija) rīcībā esošas informācijas izglītojamo skaits Ministru kabineta noteikumos par valsts pamatizglītības standartu un valsts vidējās izglītības standartu minētajās vakara (maiņu), neklātienes un tālmācības vispārējās izglītības programmās 1.-12. klasēs uz 2018. gada 1. septembri ir bijis:

|  |  |  |  |
| --- | --- | --- | --- |
|  | Pašvaldību izglītības iestādēs | Privātajās izglītības iestādēs | Kopā  |
| Vakara (maiņu) | 2828 | 0 | 2828 |
| Neklātiene | 3247 | 0 | 3247 |
| Tālmācība | 1165 | 3052 | 4217 |

Minētajās izglītības programmās kopā mācās 10 292 izglītojamie, kas ir aptuveni 4,99% no vispārējās izglītības ieguvē 1.-12. klasē iesaistīto izglītojamo skaita.Ar 2018. gada 21. jūnija likumu “Grozījumi Vispārējās izglītības likumā” Vispārējās izglītības likuma pārejas noteikumu 34. un 35. punktā tika ietvertas normas, kas nosaka, ka no 2018. gada 1. augusta vakara (maiņu) vidusskolas vairs nedibina; pašvaldības līdz 2019. gada 28. februārim pieņem lēmumu par vakara (maiņu) vidusskolu nosaukumu maiņu vai likvidācijas vai reorganizācijas pabeigšanu līdz 2020. gada 31. augustam, nodrošinot izglītojamo turpmāku izglītošanos atbilstošā izglītības programmā. Izglītības programmu apguve neklātienes vai tālmācības izglītības ieguves formā varētu būt piemērota gan Latvijā dzīvojošajiem izglītojamajiem, gan diasporā dzīvojošajiem jauniešiem, kuri vēlas saglabāt saikni ar Latviju un iegūt vispārējo izglītību latviešu valodā. Ministru kabineta noteikumos par valsts pamatizglītības standartu un pamatizglītības programmu paraugiem un topošajos Ministru kabineta noteikumos par valsts vispārējās vidējās izglītības standartu un vispārējās vidējās izglītības programmu paraugiem visām izglītības iestādēm, kuras īsteno vispārējās izglītības programmas, būs paredzēta lielāka patstāvība mācību procesa plānošanā un īstenošanā. Minēto patstāvību var īstenot gan radošai un fokusētai izglītības kvalitātes paaugstināšanai, gan, pieejot problēmai formāli, uz atvieglotiem nosacījumiem īstenotai izglītības ieguvei un dokumentu par vispārējās pamatizglītības vai vispārējās vidējās izglītības ieguvi izsniegšanai. Pēc ministrijas rīcībā esošās informācijas paaugstināta riska zonā ir arī izglītības iestādes, kuras ir specializējušās vakara (maiņu), neklātienes un tālmācības izglītības programmu īstenošanā. Līdz ar to ir aktuāli izstrādāt normatīvo aktu, kas noteiktu galvenās prasības pilnvērtīga mācību procesa nodrošināšanai, kvalitatīvi īstenojot vispārējās pamatizglītības un vispārējās vidējās izglītības programmas neklātienes un tālmācības izglītības ieguves formā. Vispārējās izglītības programmu neklātienes un tālmācības formā mācību priekšmetu saturu izglītojamie lielākoties apgūst patstāvīgi, tomēr izglītojamajiem ir aktuāli saņemt nepieciešamo pedagoģisko atbalstu. Noteikumu projektā ir paredzēts, ka izglītības iestāde, kas īsteno izglītības programmas neklātienes vai tālmācības izglītības ieguves formā, organizē ieskaites proporcionāli mācību stundu skaitam nedēļā, bet ne mazāk kā divas ieskaites semestrī katrā mācību priekšmetā (neklātienes izglītības ieguves formā īstenoto izglītības programmu izglītojamajiem ieskaites tiek organizētas klātienē).Noteikumu projektā ietverta norma, kas nosaka, ka izglītības iestāde, kas īsteno izglītības programmas neklātienes izglītības ieguves formā, nodrošina klātienes grupu konsultācijas ne mazāk kā 70 procentu apmērā no kopējā mācību stundu skaita semestrī katrā mācību priekšmetā, kā arī individuālas klātienes konsultācijas katrā mācību priekšmetā. Atbilstoši Ministru kabineta 2016. gada 5. jūlija noteikumu Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – noteikumi Nr. 447) 7.4. apakšpunktam, aprēķinot pedagogu atalgojumu, izglītojamo skaitam neklātienes un tālmācības vispārējās izglītības programmās tiek piemērots koeficients 0,6. Izstrādājot noteikumus Nr. 447, koeficienta aprēķinam par pamatu tika ņemta mācību stundu slodze izglītojamam 10.-12. klasēs klātienes un neklātienes izglītības ieguves formās. Ņemot vērā to, ka atbilstoši Izglītības likuma 1. panta 14.2 punktā ietvertajai neklātienes definīcijai noteikts, ka neklātienes izglītības ieguves formā izglītojamais daļu no izglītības iestādes īstenotās izglītības programmas satura apgūst patstāvīgi, kā arī ievērojot pastāvošo praksi vispārējās izglītības programmu īstenošanā neklātienes formā, noteikumu projektā paredzēts 70 procentu apmērs grupu konsultācijām no kopējā mācību stundu skaita semestrī katrā mācību priekšmetā, vienlaikus paredzot arī pienākumu nodrošināt individuālas klātienes konsultācijas. Savukārt individuālo klātienes konsultāciju apjoms nav noteikts, ņemot vērā to, ka tās būtu nodrošināmas pēc katra izglītojamā individuālām vajadzībām.Attiecībā par izglītības iestādēm, kas īsteno izglītības programmas tālmācības izglītības ieguves formā, noteikts, ka tās nodrošina individuālas konsultācijas – gan klātienē, gan tiešsaistē – ne mazāk kā 30 procentu apmērā no kopējā mācību stundu skaita semestrī katrā mācību priekšmetā. Noteikumu projektā paredzēts pārejas periods attiecībā par to normu spēkā stāšanos, kas paredz grupu konsultāciju un individuālo konsultāciju nodrošināšanu. Plānotais jaunais regulējums (Ministru kabineta 2018. gada 27. novembra noteikumi Nr. 747 “Noteikumi par valsts pamatizglītības standartu un pamatizglītības programmu paraugiem” un izstrādes stadijā esošie Ministru kabineta noteikumi par valsts vispārējās vidējās izglītības standartu un vispārējās vidējās izglītības programmu paraugiem), kas stāsies spēkā pakāpeniski 2020., 2021. un 2022. gadā, nenoteiks konkrētu individuālo konsultāciju un grupu konsultāciju apjomu. Tādējādi ir aktuāli obligāto individuālo konsultāciju un grupu konsultāciju apjomu noteikt noteikumu projektā, līdz attiecīgo normu spēkā stāšanās laikam piemērojot spēkā esošo normatīvo regulējumu.Noteikumu projektā ir paredzēts, ka izglītības iestāde, kas īsteno izglītības programmas tālmācības izglītības ieguves formā, nodrošina mācību procesa norisi izglītības iestādes elektroniskajā vidē tiešsaistē un nodrošina izglītojamajiem izglītības iestādes elektroniskajā vidē visos mācību priekšmetos īpaši veidotus mācību materiālus mācību satura apguvei, tai skaitā mācību materiālus patstāvīgai mācību satura apguvei, videolekcijas, uzdevumus pašpārbaudei, kontroldarbus un ieskaites. Noteikumu projekta **mērķis** ir kārtības noteikšana vispārējās pamatizglītības un vispārējās vidējās izglītības programmu īstenošanai neklātienes un tālmācības izglītības ieguves formā.  Noteikumu projekta **būtība** ir Latvijas valsts interesēm atbilstošas vispārējās pamatizglītības un vispārējās vidējās izglītības apguves iespēju pilnvērtīga nodrošināšana personām, kuras vispārējo pamatizglītību vai vispārējo vidējo izglītību apgūst neklātienes vai tālmācības izglītības ieguves formā.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija un Valsts izglītības satura centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir izglītojamie, kuri iegūst vispārējo pamatizglītību un vispārējo vidējo izglītības programmās neklātienes vai tālmācības izglītības ieguves formā, kā arī izglītības iestādes, kuras īsteno attiecīgās izglītības programmas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada jaunu administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tiek izstrādāti jauni Ministru kabineta noteikumi par valsts vispārējās vidējās izglītības standartu un vispārējās vidējās izglītības programmu paraugiem.Nepieciešams izstrādāt:1) Ministru kabineta noteikumu projektu par grozījumiem Ministru kabineta 2010. gada 17. augusta noteikumos Nr. 788 “Valsts izglītības informācijas sistēmas saturs, uzturēšanas un aktualizācijas kārtība”, precizējot tajā lietoto terminoloģiju attiecībā uz izglītības ieguves formām;2) Ministru kabineta noteikumu projektu par grozījumiem Ministru kabineta 2016. gada 5. jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, precizējot tajā lietoto terminoloģiju attiecībā uz izglītības ieguves formām;3) Ministru kabineta noteikumu projektu par grozījumiem Ministru kabineta 2017. gada 16. jūnija noteikumos Nr. 322 “Noteikumi par Latvijas izglītības klasifikāciju”, precizējot tajā lietoto terminoloģiju attiecībā uz izglītības ieguves formām vispārējā izglītībā (izslēdzot dienas izglītības ieguves formu un vakara (maiņu) izglītības ieguves formu kā atsevišķas formas). |
| 2. | Atbildīgā institūcija | Izglītības un zinātnes ministrija un Valsts izglītības satura centrs. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir izstrādāts, sadarbojoties ar izglītības iestāžu, kuras īsteno vispārējās izglītības programmas neklātienes un tālmācības izglītības ieguves formā, direktoriem un direktoru vietniekiem mācību darbā.Informācija par noteikumu projekta plānoto izveidi sniegta republikas pilsētu un novadu izglītības pārvalžu atbildīgajiem speciālistiem 2018. gada 8. novembrī. |
| 2. | Sabiedrības līdzdalība projekta izstrādē | Konsultācijas ar Rīgas Tālmācības vidusskolas, Rīgas 84. vidusskolas un Brocēnu vidusskolas direktoriem un direktoru vietniekiem; republikas pilsētu un novadu izglītības pārvalžu atbildīgo speciālistu informēšana.Noteikumu projekts ir ievietots ministrijas mājaslapā 2019. gada 18. februārī (pieejams: http://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti).  |
| 3. | Sabiedrības līdzdalības rezultāti | Konsultāciju ar šīs sadaļas 1. un 2. punktā minētajām izglītības iestādēm laikā izteiktie priekšlikumi un iebildumi ņemti vērā, izstrādājot noteikumu projektu. Citi būtiski iebildumi vai priekšlikumi nav izteikti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija un izglītības iestādes, kuras īstenos vispārējās izglītības programmas neklātienes un tālmācības izglītības ieguves formā. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiešā veidā nenosaka jaunu institūciju izveidi vai esošo iestāžu likvidāciju vai reorganizāciju. |
| 3. | Cita informācija | Nav |

Iesniedzējs:

Izglītības un zinātnes ministre I.Šuplinska

Vizē:

Valsts sekretāre L.Lejiņa

Sīka 67047976

eriks.sika@izm.gov.lv